ORDE do 15 de outubro de 2010 sobre a aprobación definitiva do Plan Xeral de Ordenación Municipal do Concello de Valga (Pontevedra).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 28/10/2010

O Concello de Valga eleva, para a súa aprobación definitiva, o expediente do Plan Xeral de Ordenación Municipal, de conformidade co previsto no artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
I.1. Mediante Orde do 25 de maio de 2010, e de conformidade co artigo 85.5º b) da Lei 9/2002, do 30 de decembro, de ordenación urbanística e protección do medio rural de Galicia, a Consellería de Medio Ambiente, Territorio e Infraestruturas ditou orde en que resolvía non outorgar a aprobación definitiva ao Plan Xeral de Ordenación Municipal do Concello de Valga, instando á elaboración dos documentos corrixidos precisos para emendar as deficiencias sinaladas no corpo da orde e a elevalos novamente, logo dos trámites oportunos, á consellería para a súa aprobación definitiva.
I.2. O Concello de Valga adoptou acordo de aprobación provisional do PXOM corrixido na sesión plenaria do 24 de agosto de 2010, tras a emisión de informes dos servizos técnico e xurídico municipais o 23-8-2010.
I.3. Con data do 26-8-2010 ten entrada nesta consellería, a nova documentación relativa ao Plan Xeral de Ordenación Municipal de Valga, en solicitude de resolución sobre a súa aprobación definitiva.
II. Informe.
Visto o documento do Plan Xeral de Ordenación Municipal identificado con data de agosto de 2010, examinado o seu propio contido, e as modificacións introducidas respecto do documento que foi obxecto de resolución pola anterior orde da CMATI do 25-5-2010.
E vista a proposta literal que nesta mesma data eleva a Secretaría Xeral de Ordenación do Territorio e Urbanismo, pode considerarse que o novo documento agora remitido cumpre as observacións formuladas na anterior orde autonómica do 25 de maio pasado.
En todo caso, cómpre deixar constancia expresa de que os terreos situados na zona de afección da liña eléctrica que atravesa o sector de solo urbanizable S-107 POL 01 terán a consideración de solos rústicos de protección de infraestruturas, segundo o establecido no artigo 32.2º c) da LOUG, relacionado co artigo 32.4º; agás que o plan parcial que o desenvolva determine o seu soterramento.
De conformidade co artigo 89 e 93.4º da LOUG, e artigo 1 do Decreto 316/2009, do 4 de xuño, polo que se establece a estrutura orgánica da CMATI, a competencia para resolver sobre a aprobación definitiva dos plans xerais de ordenación municipal correspóndelle ao conselleiro de Medio Ambiente, Territorio e Infraestruturas.
III. Resolución.
Con base en todo o anteriormente exposto,
RESOLVO:
1. Outorgar a aprobación definitiva ao Plan Xeral de Ordenación Municipal do Concello de Valga (Pontevedra) de acordo co previsto no punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia.
2. De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas do plan aprobado definitivamente.
3. Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 15 de outubro de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas